Nytt bomsjokk: Prisen opp 25 prosent
Årsaken heter Oslopakke 3 som er blitt langt mer kostbar enn opprinnelig planlagt samt at man ønsker å forsere kollektivutbyggingen. Det betyr at en person med Autopass-avtale som bor i Asker og pendler til Oslo må ut med 1860 kroner mer i året for å passere begge bomringene. Totalregningen kommer dermed opp i 9300 kroner.Minst åtte av ti passeringer i Oslo og Bærum gjøres av bilister som har rabattbrikke. Personbiltaksten med brikke øker til 27 kroner etter månedsskiftet mot tidligere 21,60. Prisen går opp samtidig som rabatten senkes fra 20 til 10 prosent. Personbiler uten Autopass får en økning på tre kroner per passering til 30 - det vil si 11 prosent dyrere. Passering i Bærum vil koste 13,50 med avtale mot 10,80 i dag og 15 uten. Biler som veier mer enn 3500 kilo får en tilsvarende prosentvis økning.De øvrige avtalefordelene hos Fjellinjen vil ikke bli endret. Avtalekunder betaler fremdeles kun for maks 60 passeringer per måned og belastes for kun én passering pr time. Timesregel og tak på passeringer gjelder separat for bomringen i Oslo og bomringen i Bærum. - Årsaken til prisøkningen er at man ønsker å forsere utbyggingen av kollektivsystemet både gjennom oppstart av Løren-banen, oppgraderingsprosjekter på T-banesystemet og økte tilskudd til drift av T-bane og buss pluss gjennomføring av veiprosjekter som for eksempel Ulven-Sinsen, sier Terje Rognlien, sekretariatsleder for Oslopakke 3.Så har da også de estimerte kostnadene for Oslopakke 3 eksplodert fra 65 milliarder kroner i 2006 til 100 milliarder i dag. Av dette skal bilistene, ifølge Rognlien, betale 56,4 milliarder. Det er tallene per i dag. Bompengeøkningen er vedtatt av lokalpolitikerne i Oslo og Akershus samt Stortinget over statsbudsjettet. De økte satsene vil årlig innbringe 300-400 millioner - Målet er å skape et best mulig kollektivsystem for Oslo og Akershus, sier Rognlien.NAF er svært lite fornøyd med de kraftige prisøkningene. - Vi mener det er kritikkverdig at ikke staten tar mer ansvar for transportutfordringene i og rundt hovedstadsområdet, sier kommunikasjonssjef Inger Elisabeth Sagedal. Hun mener staten må ta en større del av regningen nå som kostnadene for Oslopakke 3 har økt kraftig. - Problemet er at brukerne må ta ekstraregningen. Det er en klar målkonflikt at man gjør seg avhengig av bilen for å få inntekter til å finansiere kollektivtransporten, avslutter hun.
Fra 1. februar må alle med bombrikke betale 25 prosent mer for å kjøre inn i hovedstaden og passere Bærum-ringen.